Athletic Bilbao

L'Athletic Club ëd Bilbao (an lenga basca Athletic Kluba), pì famos coma Athletic Club, a l'é na società 'd fótbal dla sità 'd Bilbao, che as treuva ant la region ëd Biscaja, an Euskal Herria. Al di d'ancheuj a gieuga ant la prima division dël campionà spagneul.

Ansema al FC Barslon-a e al Real Madrid a l'é un-a dle tre squadre spagneule che a l'é mai stàita degradà an sgonda division fin-a da soa fondassion, dël 1898. An soa stòria a l'ha vagnà 8 campionà e 23 Cope del Rè (valadì la copa spagneula).

Ij giugador a l'han coma stranòm col ëd lion, përchè sò stadi San Mamés a l'é stàit construì davzin a na cesa 'd Bilbao che a l'ha 'l nòm ëd Mamés (conossù an Piemont con ël nòm ëd Mamant), n'antich cristian che ij Roman a l'avìo sërcà dë fé mangé ai lion, ma sensa boneur da già che ij lion a j'ero arfudasse 'd mangelo.

La sossietà a l'é arnomà dzortut për soa polìtica 'd caté mach ëd giugador basch, ò ëd such basch ò che almanch a l'abìo amprendù a giughé ant na squadra giovo basca (coma për esempi 'l brasilian Biurrun, tramudasse al Pais Basch). Pròpi për sòn l'Athletic a l'ha conservà la "h" ëd sò nòm për armarché soa orìgin britànica (an gavand l'época franchista anté che a l'é stàit obligà a cangé nòm tan-me 'l FC Barslon-a) e vàire vire an soa stòria a l'ha ciamà d'antreneur ëstrangé.

La squadra giovo dl'Athletic a l'é un-a dle pì amportante che a-i sio an tut lë stat ëspagneul.

An Euròpa sò mèj arzultà a l'é stàit col dël 1976/77, quand la squadra a l'ha përdù la Copa UEFA mach an final contra la Juventus (0-1 a Turin e vitòria a Bilbao 2 a 1).

Categorìa:Fótbal an Spagna